  Виталий Пронин Грак ёросысь шимес ивор чузъяськиз. Куинь пичи пиналзэ кельтыса, кышномурт чыртыяз гозы понэм. Ошиськон калэ сое вуттэм картэз.Романовъёслэн куинетӥ пиналзы 2011-тӥ арын гинэ вордӥськиз ай. Кузпалъёслы быдэн 32 арес. Ёрос администрациысь опекая но попечительствоя ёзысь Ирина Кулакова верамъя, та семья шоры ноку кырыж ӧз учкылэ, нылпиоссэс талан сярысь малпан ик ӧз кылдылы. Ужаны быгато, семьязэс сюдыны вормо.Зэм, участковой доры огпол гинэ ӧз вуылы таӵе ӝожтӥськон: Вячеслав Романов киоссэ кузь лэзья, кышноез лыз-вож ветлэ. Уката ӵемгес сыӵе иворъёс чузъяськыны кутскизы кылем ар пумын. Воргорон юэ но йырзэ ыштэ, лэся.Грак ёросысь прокурорлэн воштӥсез Антон Чирков верамъя, Романовлэн ялан тышкаса воземез, курдатъямез ик кышномуртэ ошиськон калэ вуттӥз. Картэз ялан куре вылэм: яратӥськод ке монэ, астэ быдты, соку оско. Кышкатъя вылэм мукет сямен но: нылпиосты тышкало. Улонэныз люкиськон уе но нылкышно картэзлэсь кылзӥськем. Соиз воксё но Глазов кемын ке но вал, вить минутлы быдэ сямен жингыръям дораз, ошиськид-а ни шуыса. Нылкышно чидамтэ. Чыртыяз гозы понӥз ке, нылпиоссэ утёз кожаз, вылды.Кышнозэ ошиськон калэ вуттэмез понна Романовез возьма пытсэт. Отын пукоз со ог 7 ар. Нылпиоссэ асьсэ доразы басьтӥзы ӵыжы-выжыоссы.* * *Мар кароно, таӵе учыръёс медаз пумиськылэ шуыса? Кызьы асьмеды возёно семьяын? Валэктэ Ижысь «Психолог плюс» центрысь психолог Алеся Марчук:- Быземлэсь азьло ик чакласьконо: кыӵе семьяысь потэмын яратоно пияшед. Зэм, синмаськыку та сярысь огмы но ум сюлмаськиське. Со бордысен ик ӵемысь адӟиськом кайгу. Егит нылъёслы котьку тодазы возёно тани мае. Пиосмуртэ пичи дыръяз анай-атайёсыз тышкало ке вал, со ачиз но сыӵе ик лек луоз. Пиосмуртлэн вираз пыӵаса вуттӥз уго: семьяын озьы луыны кулэ, татын номыр умойтэмез ӧвӧл. Сотэк-а анай-атайёслы психологъёс ӵемысь вазисько: пиналъёсты азьын эн керетэ, эн жугиське, нылпи ог-огдэс яратэмдэс гинэ мед адӟоз.Ярам, чакласькытэк бызиськом. Югдурез тупатыны луэ на. Картты тӥледыз пачкатыны кутскиз ке, эн сётӥське. Кылсярысь, куд-ог воргоронъёс эрикез зӥбыны кутско: кышно луид бере, эшъёстэ корка эн пырта, вордскем юртад ӵем эн берта, ураме огнад поръяны эн пота. Деспотизм шуонлэн та нырысетӥ тодметъёсыз. Соя кариськиды ке, картты эшшо пыдло пыроз, пумен кизэ но лэзьяны кутскоз. Соин ик ӵош улыны кутскем бере нырысь нуналъёсаз ик нылкышнолы аслыз но чурыт кариськоно. Керетон ӝутоно ӧвӧл, эрикме зӥбиськод шуыса. Но небыт вераськыса утчано ик. Кылсярысь, верано тазьы: нылпимы будӥз ке, тонэ но дораз ветлыны ӧз лэзьы ке, тыныд со чик уз кельшы ук. Мон тынад кышноед, но мон но тон кадь ик адями, асьмелэн правоосмы огкадесь, ог-огмес гажаны кулэ. Тыныд та уг яра ке, ойдо люкиськыса утчаломы. Берлозэ кылыса ик, воргорон шуэрскоз. Тупатскыны выроз.Сотэк-а ӟурыны, керетыны, юылыны яратӥсь воргоронъёс, кышноенызы люкиськыса, мукет нылкышноен воксё воштӥсько, туж примерноесь луо. Музонэз уго ассэ нырысь ик шонер пуктыны быгатӥз.Зэм, улонын луэ соиз но. Нылмурт огезлы бызиз, кыкетӥезлы, нош семья улонэз нокызьы уг пӧрмы - ялан юись я жугиськись карт шедьтэ. Таяз учырын одно ик малпаськонэ усёно: малы озьы? Сыӵе дыръя со огназ валэктон шедьтыны уз быгаты. Психотерапевтъёс гинэ юрттозы зэмос югдурез валаны. Янгышез ачиз пушкын уго.Котьма ке нылкышнолы югдурез ас кияз кутыны тыршоно. Асьмелэн ӵемысь тазьы луэ. Пиосмурт кизэ вуттоз, ӵукнаяз простить карыны куроз, кузьымен бертоз. Кышномурт соку ик шуналоз, таид тупатскоз шуыса, оскоз но кузьымзэ басьтоз. Тупатскоз, пе, возьма! Янгыш воргоронлэсь кузьымзэ басьтон югдурез уката уродмытэ. Пиосмурт малпаны кутске: кыӵе капчиен ӟече потыны луэ вылэм. Отӥяз воксё но шуэ: музон картъёс кузьым но уг сёто, мон но уксёме уг быдты ай, «вождэ эн вай» шуо но тӥни - кылы уз чигы. Соин ик кузьымез басьтыны уг яра. Солэсь ортчыт - курдатоно: эшшо огпол кидэ вуттӥд ке, кытчы кулэ, отчы иворто, тонэ пытсэт сьӧры келялозы. Кышкано ӧвӧл ӵыжы-выжыостылы, эшъёстылы усьтӥськыны но. Мед возьдаськытозы пиосмуртэз. Соку гинэ со шып кариськоз. Нош та амалъёсты ӧд куты ке, со уката ортчоз, кышно чидалоз ай, шуоз.Зэм, уно пол кизэ вуттылӥсь воргоронэз уд ни тупаты. Со валаз: вӧсь карыны луэ. Со дышиз, уг быгаты ни, нылкышноез курадӟытытэк, лек кылъёсыныз шораз кесяськытэк, улыны. Синвузэ адӟыса, шумпотон басьтэ уго. Валамон ни: таӵе муртэн одӥг липет улын веканы нокызьы уг яра - кошконо! Оген кылёнлэсь кышкано ӧвӧл!Елена Фёдорова. Теги: Грак  